
ဆွေးနွေးရန်မေးခွန်းများ
ဤသင်ခန်းစာတွင် သင်အနှစ်သက်ဆုံး သို့မဟုတ် အရေးအပါဆုံး သင်ယူရသည်ဟု ထင်မြင်သောအရာများမှာ အဘယ်နည်း။ သင်၌ မည်သည့်မေးခွန်းများရှိသနည်း။
သမ္မာကျမ်းစာပိုဒ်၏မူလအဓိပ္ပာယ်ကို သိထားခြင်းသည် မျက်မှောက်ခေတ် ကျင့်သုံးမှုအပေါ် မည်သို့သက်ရောက်သနည်း။ တိကျသောဥပမာပေးပါ။
ဘုရားသခင်သည်မပြောင်းလဲ ဟူသောအချက်သည် သင့်အား မည်သို့ခွန်အားပေး သနည်း။
ကျွန်ုပ်တို့၏ကမ္ဘာသည် သမ္မာကျမ်းစာကို ပထမဆုံးရေးသားချိန်တွင်ရှိခဲ့သော ကမ္ဘာနှင့် သိသာစွာကွဲပြားနေသည်။ ဤကွဲပြားမှုများသည် ယနေ့ကျွန်ုပ်တို့ သမ္မာကျမ်းစာကိုကျင့်သုံးပြီး လူတို့အားအမှုဆောင်ပုံအပေါ် မည်သို့အကျိုး သက်ရောက်သနည်း။
အပြစ်သားဖြစ်သော်လည်း ဘုရားသခင်၏ပုံသဏ္ဌာန်ဖြစ်သော သင်သည် သမ္မာကျမ်းစာအနက်ဖွင့်ဆိုမှုနှင့် လက်တွေ့ကျင့်သုံးမှုတွင် ယုံကြည်စိတ်ချမှု ရှိပါသလား။ သင့်အဖြေကို ရှင်းပြပါ။
သမ္မာကျမ်းစာ၏မူလပရိသတ်များနှင့် ဆက်သွယ်ရာတွင် အထောက်အကူ ဖြစ်စေသော သင်အသုံးပြုသည့် လက်တွေ့ကျသောနည်းလမ်းအချို့ကား အဘယ်နည်း။
ရွေးနှုတ်ခြင်းမှတ်တမ်းတွင် ခေတ်ကာလအလိုက်ဖွံ့ဖြိုးမှုများကြောင့် ယနေ့ခေတ် သမ္မာကျမ်းစာ၏အချို့သောအပိုင်းများသည် ကျွန်ုပ်တို့နှင့်မသက်ဆိုင်တော့ကြောင်း အခိုင်အမာဆိုသူတစ်ဦးကို သင်မည်သို့ဖြေကြားမည်နည်း။
ကျွန်ုပ်တို့၏ယဉ်ကျေးမှုများသည် မူလပရိသတ်များ၏ ယဉ်ကျေးမှုများနှင့် ကွဲပြားကြောင်းကိုသိရှိသောကြောင့် သမ္မာကျမ်းစာကို အဓိပ္ပာယ်ဖွင့်ဆိုကျင့်သုံးရန် အခက်အခဲရှိပါသလား။ သင့်အဖြေကို ရှင်းပြပါ။
သမ္မာကျမ်းစာပါအခြေခံမူများသည် မူလပရိသတ်များနှင့် မျက်မှောက်ခေတ် ပရိသတ်များကြား ကွာဟချက်ကို မည်သို့တံတားထိုးပေးသနည်း။
သမ္မာကျမ်းစာပိုဒ်ကို သွန်သင်ခြင်း သို့မဟုတ် ဟောပြောသည့်အခါ လူတို့ကို မှန်ကန်သောကျင့်သုံးမှုပြုလုပ်ခြင်းတွင် ကူညီရန်လိုအပ်သည်ဟု သင်ထင်ပါသလား။ သမ္မာကျမ်းစာတစ်ပိုဒ်ကို ကျွန်ုပ်တို့သွန်သင်ခြင်း သို့မဟုတ် ဟောပြောသည့်အခါ ကျွန်ုပ်တို့၏တစ်ခုတည်းသောတာဝန်မှာ ကျမ်းပိုဒ်ကိုရှင်းပြရန်သာဖြစ်ပြီး၊ သန့်ရှင်းသောဝိညာဉ်တော်သည် လူတစ်ဦးစီအား ၎င်းတို့၏ဘဝအသက်တာတွင် ထိုကျမ်းပိုဒ်ကိုအသုံးပြုရန် ကူညီပေးမည်ဖြစ်ကြောင်း အချို့ကပြောကြသည်။ ဤအဆိုအပေါ် သင်၏အမြင်မှာ အဘယ်နည်း။
ပြန်လည်သုံးသပ်ချက်- သမ္မာကျမ်းစာက မည်သည့်အရာပြောသည်ကိုသိခြင်းသည် လုံလောက်မှု မရှိကြောင်း ယာကုပ်သွန်သင်ပေးပါသည်။ သမ္မာကျမ်းစာမှ အကျိုးကျေးဇူးရရှိရန် ၎င်းသည် ကျွန်ုပ်တို့အပေါ် သက်ရောက်မှုရှိရမည်ဖြစ်သည်။ ကျွန်ုပ်တို့၏အယူအဆများသာမက အပြုအမူများနှင့် စိတ်ခံစားမှုများ ကိုလည်း ခရစ်တော်၏ပုံသဏ္ဍာန်နှင့်အညီ ပြောင်းလဲရန် လိုအပ်ပါသည်။ ဤကျင့်သုံးမှုမျိုးသည် ယုံကြည်သူတိုင်းအတွက် မရှိမဖြစ်လိုအပ်ပါသည်။
ကိစ္စရပ်လေ့လာမှု ၁- ဟာမီနာသည် အသင်းတော်ရှိ အမျိုးသမီးအဖွဲ့၏ခေါင်းဆောင်ဖြစ်သည်။ သူမသည် သင်းအုပ်ဆရာ၏ဇနီးဖြစ်ပြီး၊ သူတို့သည် လွန်ခဲ့သည့် တစ်လခန့်ကရောက်လာခဲ့ကြသည်။ သူမ၏ ခင်ပွန်းသည် ထွက်ခွာသွားသော သင်းအုပ်ဆရာ၏နေရာတွင် သင်းအုပ်ဆရာအဖြစ် တာဝန်ယူခဲ့သည်။ သူမသည် အသင်းတော်ရှိ အမျိုးသမီးများ၏ သမ္မာကျမ်းစာအသိပညာအဆင့်ကို စိတ်ပူခဲ့သည်။ ထို့ကြောင့် သူမသည် အပတ်စဉ် သမ္မာကျမ်းစာအသိပညာမေးခွန်းများ မေးမြန်းသည့်အချိန်ကို ထည့်သွင်းခဲ့သည်။ တစ်နေ့တွင် သူမက "သမ္မာကျမ်းစာတွင် ထန်းပင်မြို့ဟု မည်သည့်မြို့ကို ခေါ်သနည်း" ဟု မေးသည်။ မည်သူမျှမသိကြ။ ဟာမီနာက “ခရစ်ယာန်ဖြစ်လာကတည်းက သင်တို့ မည်သည့်အရာလုပ်နေကြသနည်း။ ခရစ်ယာန်တိုင်းသည် ထိုမေးခွန်းအတွက် အဖြေကို သိသင့်သည်"ဟု ဆိုသည်။ နောက်ပိုင်းတွင် အသင်းတော်၏အမျိုးသမီးတစ်ဦးသည် ဤမေးခွန်းမေးနေစဉ်အတွင်း ထိုနေရာတွင်ရှိနေသည့် သူငယ်ချင်းတစ်ဦးအား "သင်းအုပ်ဆရာ၏ဇနီးသည် သမ္မာကျမ်းစာအသိပညာနှင့်ပတ်သက်၍ အနည်းငယ်မောက်မာနေပုံရသည် ဟုဆိုသည်။
ကိစ္စရပ်လေ့လာမှု ၂- တောင်အမေရိကရှိ မြို့တစ်မြို့၌ ဒေသခံသင်းအုပ်ဆရာများသည် သမ္မာကျမ်းစာ အသိပညာ၏အရေးပါပုံကို အမေရိကန်သာသနာပြုများထံမှ သင်ယူခဲ့ကြသည်။ သို့သော်သူတို့သည် ကျင့်သုံးမှု၏အရေးပါပုံကို နားမလည်ကြပါ။ သူတို့သည် ကြာမြင့်စွာတရားဟောခြင်းနှင့် ကျမ်းစာဗဟုသုတ ရှိခြင်းအပေါ် ဂုဏ်ယူလေ့ရှိကြသည်။ လက်တွေ့ကျင့်သုံးမှုကို ထည့်သွင်းလေ့မရှိပါ။ သူတို့မည်မျှသိသည်ကို ပြသရန်သာ အဓိကဖြစ်နေသည်။ သူတို့ထဲမှတစ်ဦးက “လွန်ခဲ့သော တနင်္ဂနွေနေ့၌ တစ်နာရီကျော် တရားဟောနိုင်ခဲ့သည်” ဟုဆိုသည်။ သူ၏လုပ်ဆောင်မှုအတွက် ကျွန်ုပ်စိတ်လှုပ်ရှားမည်ဟု သူထင်ခဲ့သော်လည်း၊ ကျွန်ုပ်သည် ပရိသတ်အတွက် စိတ်မကောင်းဖြစ်ခဲ့သည်။
ပြန်လည်ဆင်ခြင်သုံးသပ်ခြင်းမေးခွန်းများ
သမ္မာကျမ်းစာ (အယူအဆများနှင့် အချက်အလက်များ) ကိုပိုသိလေ၊ ဝိညာဉ်ရေးရာနှင့် ခရစ်တော်နှင့်ပိုတူလေဟု ထင်မြင်ယူဆနေသော ခရစ်ယာန်များ — သို့မဟုတ် အသင်းတော်များ — ကို သင်သိပါသလား။ အသေးစိတ်ရှင်းလင်းဖော်ပြပါ။
အသက်တာအတွက် ကျင့်သုံးခြင်းထက် ကျမ်းစာအသိကို ဦးစားပေးသည့် အသင်းတော်ကို သင်မည်သို့ အကဲဖြတ်မည်နည်း။
ဤကဲ့သို့ပြုမူသူများအား သင်မည်သည့်အကြံပြုချက်များ ပေးမည်နည်း။
သမ္မာကျမ်းစာအချက်အလက်များ သင့်လောက် အသိပညာမရှိသောသူများထက် သင်သည် ဝိညာဉ်ရေးရာသာလွန်သည်ဟု ပြုမူဖူးပါသလား။ အသေးစိတ်ရှင်းလင်းဖော်ပြပါ။
လုပ်ဆောင်ရန် လုပ်ငန်းများ
ကျမ်းစာအသိပညာမြင့်မားခြင်းသည် ဝိညာဉ်ရေးရာအဆင့်မြင့်မားခြင်းနှင့် အတူတူပင်ဖြစ်သကဲ့သို့ ပြုမူခြင်းထောင်ချောက်ထဲသို့ မရောက်စေရန် သတိပြုပါ။ လိုအပ်ပါက နောင်တရပါ။
သင့်မိသားစုနှင့် အသင်းတော်ရှိလူများအား သူတို့၏သမ္မာကျမ်းစာအသိပညာသည် နေ့စဉ်အသက်တာ တွင် ကွာခြားမှုရှိစေကြောင်းစံနမူနာပြပါ။ အကယ်၍ သင်သည် ဤအရာကိုစံနမူနာမပြပါက၊ (သင်သိသည်ဖြစ်စေ၊ မသိသည်ဖြစ်စေ) သမ္မာကျမ်းစာအသိပညာပိုရှိလေ၊ ဝိညာဉ်ရေးရာပိုဖြစ်လေဟု သူတို့အား သွန်သင်ပေးနေခြင်းဖြစ်သည်။
ဒေသနာဟောခြင်း သို့မဟုတ် သင်ကြားခြင်းအတွက်ပြင်ဆင်သည့်အခါ တရားမဟောမီ ၎င်းကို သင်ကိုယ်တိုင် သေချာကျင့်သုံးပါ။ ထို့အပြင် သင့်အသင်းတော်အတွက် မှန်ကန်သောကျင့်သုံးမှုများကို သေချာပေးပါ။ နောက်တန်းတွင်ထိုင်ပြီး လက်ကို မြှောက်ကာ “ကျွန်ုပ်ကို ဘာလုပ်စေချင်တာလဲ” သင်ပြောသော ဤအချက်အလက်ကို ကျွန်ုပ်၏အသက်တာနှင့် မည်သို့ဆက်စပ်ရမည်နည်း"ဟု တစ်စုံတစ်ဦးမေးသည်ကို မြင်ယောင်ကြည့်ပါ။
သင့်အသင်းတော်ရှိလူများအား ကျင့်သုံးခြင်း၏အရေးကြီးပုံနှင့် လိုအပ်ပုံကို သင်ကြားပေးပါ။
